CELEX: 62013CJ0541
Præjudiciel forelæggelse
toldunion og fælles toldtarif
tarifering
pos. 3822
begrebet »reagensmidler til diagnostisk brug eller laboratoriebrug«
indikatorer for udsættelse for en forud fastsat aktiveringstemperatur

Anmodningen om præjudiciel afgørelse vedrører fortolkningen af pos. 3822 i den kombinerede nomenklatur (herefter »KN«), som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (
EFT L 256, s. 1
), som ændret ved Kommissionens forordning (EU) nr. 861/2010 af 5. oktober 2010 (
EUT L 284, s. 1
).
Anmodningen er blevet indgivet i forbindelse med en tvist mellem Douane Advies Bureau Rietveld (herefter »Rietveld«), som er et nederlandsk selskab, og Hauptzollamt Hannover (toldmyndigheden i Hannover) vedrørende tariferingen af to produkter, der er blevet markedsført under henholdsvis navnet »WarmMark« og navnet »ColdMark« (herefter samlet »de i hovedsagen omhandlede produkter«).
Retsforskrifter
KN
KN er baseret på det harmoniserede varebeskrivelses- og varenomenklatursystem (herefter »HS«), der er udarbejdet af Toldsamarbejdsrådet, nu Verdenstoldorganisationen, og som blev oprettet ved den internationale konvention om det harmoniserede varebeskrivelses- og varenomenklatursystem, der blev indgået i Bruxelles den 14. juni 1983. Konventionen blev, med ændringsprotokollen hertil af 24. juni 1986, godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (
EFT L 198, s. 1
). KN gengiver positionerne og underpositionerne fra HS.
Anden del af KN indeholder afsnit VI, der har overskriften »Produkter fra kemiske og nærstående industrier«, og som omfatter kapitel 28-38.
KN’s kapitel 38 har overskriften »Diverse kemiske produkter«. Kapitlet omfatter bl.a. pos. 3822 med overskriften »Reagensmidler på underlag, til diagnostisk brug eller laboratoriebrug, samt sammensatte reagensmidler til diagnostisk brug eller laboratoriebrug, også på underlag, undtagen varer henhørende under pos. 3002 eller 3006; certificerede referencematerialer«. De varer, der tariferes i denne position, er toldfritaget.
KN’s pos. 3824 har overskriften »Tilberedte bindemidler til støbeforme eller støbekerner; produkter fra kemiske og nærstående industrier (herunder blandinger af naturprodukter), ikke andetsteds tariferet«. Underposition 3824 90 97 er en opsamlingsunderposition, der omfatter ikke andetsteds tariferede varer. Varer henhørende under denne underposition pålægges en toldsats på 6,5%.
De forklarende bemærkninger til HS
Verdenstoldorganisationen godkender på de betingelser, der er fastsat i artikel 8 i den i denne doms præmis 3 anførte konvention, de forklarende bemærkninger og de tariferingsudtalelser, som vedtages af HS-udvalget. Disse bemærkninger finder i den affattelse, der blev vedtaget i løbet af 2007, anvendelse på tvisten i hovedsagen.
De forklarende bemærkninger til HS vedrørende pos. 3822 har følgende ordlyd:
»Denne position omfatter reagensmidler på underlag til diagnostisk brug eller laboratoriebrug, sammensatte reagensmidler til diagnostisk brug eller laboratoriebrug, undtagen diagnostiske reagensmidler henhørende under pos. 3002, diagnostiske reagensmidler til indvortes brug samt reagensmidler til blodtypebestemmelse henhørende under pos. 3006. Positionen omfatter også certificerede referencematerialer. Reagensmidler til diagnostisk brug anvendes i bedømmelsen af fysiske, biofysiske eller biokemiske processer og tilstande hos dyr og mennesker; deres funktion er baseret på en målelig eller observerbar forandring i de biologiske eller kemiske stoffer, der danner reagensmidlet. Tilberedte diagnostiske reagensmidler henhørende under denne position kan have en tilsvarende funktion som de reagensmidler, der er bestemt til at blive anvendt i eller på patienter ([underposition] 3006 30), bortset fra, at de er bestemt til in-vitro-anvendelse i stedet for in-vivo-anvendelse. Tilberedte laboratoriereagensmidler omfatter ikke alene diagnostiske reagensmidler, men også analytiske reagensmidler, der anvendes til andre formål end påvisning eller diagnosticering. Reagensmidler til diagnostisk brug eller laboratoriebrug kan anvendes i medicinske, veterinære, videnskabelige eller industrielle laboratorier, på hospitaler, i industrien, udendørs eller i visse tilfælde i hjemmet.
Reagensmidler under denne position foreligger enten på et underlag eller i form af præparater, og de indeholder derfor mere end en enkelt bestanddel. De kan f.eks. bestå af en blanding af to eller flere reagensmidler eller af et enkelt reagensmiddel opløst i et andet medie end vand. De kan også foreligge i form af papir, plast eller andre materialer (der virker som underlag eller støttemateriale) imprægneret eller overtrukket med et eller flere reagensmidler til diagnostisk brug eller laboratoriebrug, såsom lakmuspapir, pH- eller polpapir eller precoatede plader til immunologiske analyser. Reagensmidler under denne position kan også foreligge som sæt bestående af flere komponenter, selv om en eller flere af komponenterne er kemisk definerede forbindelser henhørende under kapitel 28 eller 29, syntetiske farvestoffer henhørende under pos. 3204 eller enhver anden substans, som – hvis den forelå særskilt – skulle tariferes i en anden position. Som eksempler på sådanne sæt kan nævnes sæt til test af glukose i blod, ketoner i urin, etc., og sæt baseret på enzymer. Undtaget fra positionen er imidlertid diagnosesæt, der har karakter af varer henhørende under pos. 3002 eller 3006 (f.eks. sæt på basis af monoclonale eller polyclonale antistoffer).
Reagensmidlerne under denne position skal klart kunne identificeres som udelukkende bestemt til anvendelse som reagensmidler til diagnostisk brug eller som laboratoriereagensmidler. Det skal entydigt kunne fastslås på grundlag af deres sammensætning, etikettering, instruktion for in-vitro-anvendelse eller laboratorieanvendelse, angivelse af den specifikke diagnostiske test, der skal udføres, eller deres fysiske form (f.eks. frembudt på et underlag eller støttemateriale).
Med undtagelse af produkter henhørende under kapitel 28 eller 29 skal pos. 3822 ved tariferingen af certificerede referencematerialer foretrækkes for enhver anden position i nomenklaturen.
[...]«
Tvisten i hovedsagen og det præjudicielle spørgsmål
Rietveld indgav en anmodning til Hauptzollamt Hannover om bindende tariferingsoplysninger vedrørende de i hovedsagen omhandlede produkter. Formålet med anmodningen var at få bekræftet, at produkterne henhørte under pos. 3822 i KN.
De nævnte produkter er indikatorer til éngangsbrug, der ved en irreversibel farveændring viser, om en højere eller lavere temperatur i forhold til en fastsat grænseværdi er nået (herefter »aktiveringstemperatur«). De kan påklæbes varer, der er følsomme over for temperaturændringer, såsom vacciner eller lægemidler og kemikalier, med henblik på at kontrollere de temperaturforhold, som varerne er blevet udsat for under lagringen eller transporten heraf. Varerne er tilgængelige i forskellige versioner med forskellige aktiveringstemperaturer. Visse versioner kan give indikationer om varigheden af udsættelsen for disse temperaturer.
Det produkt, der er betegnet »WarmMark«, består skematisk af to papirstrimler, som er placeret oven på hinanden, adskilt fra hinanden af en farveløs folie og placeret i et papirhylster. Den underste papirstrimmel er imprægneret med et rødt stof og er ikke synlig udefra. Den øverste papirstrimmel er hvid og er synlig udefra gennem små folievinduer i papirhylsteret. Når den mellemliggende folie fjernes, kommer de to papirstrimler i direkte kontakt. Når aktiveringstemperaturen er nået eller overskredet, bevæger det røde stof, hvis smeltetemperatur svarer til aktiveringstemperaturen, sig ved hjælp af kapillærkraft, hvorved den hvide strimmel farves. Folievinduet gør det nu muligt at se, om aktiveringstemperaturen er blevet nået. Udstrækningen af den røde farve giver for sin del indikationer om varigheden af udsættelsen for aktiveringstemperaturen.
Det produkt, der er betegnet »ColdMark«, er en indikator, som består af et lille rør, der er placeret i et kunststofhylster, og hvis endestykke har form af en hul kugle. Det er kun dette endestykke, som kan ses gennem kunststofhylsteret. Endestykket er fyldt med en farveløs væske, hvorimod den ikke synlige del af røret indeholder en violet væske. Når den omgivende temperatur falder under den grænseværdi, der er anført på papirstrimlen, medfører kontraktionen af den i den hule kugle indeholdte farveløse væske, at farveopløsningen i kapillærrøret suges ind, hvorved den oprindeligt farveløse væske irreversibelt farves violet.
I januar 2011 udstedte Hauptzollamt Hannover to bindende tariferingsoplysninger, hvori myndigheden tariferede de i hovedsagen omhandlede produkter i underposition 3824 90 97 i KN som ikke andetsteds tariferede kemiske produkter.
Rietveld indgav administrativ klage over disse bindende tariferingsoplysninger til Hauptzollamt Hannover. Den 19. september 2011 afviste denne sagsøgeren i hovedsagens klage med den begrundelse, at tarifering i pos. 3822 i KN forudsætter, at der ved anvendelse af varen finder en kemisk eller biokemisk reaktion sted. Ifølge toldmyndigheden er de farveændringer, der indtræder ved anvendelse af de i hovedsagen omhandlede produkter, resultatet af en fysisk proces, nemlig migration af de farvede væsker, og ikke en kemisk proces.
Sagsøgeren i hovedsagen har anlagt sag ved den forelæggende ret med påstand om, at de i hovedsagen omhandlede produkter skal tariferes i pos. 3822 i KN. Sagsøgeren har til støtte for søgsmålet fremlagt en skrivelse fra Dr. de Wolf, der er agent i Det Europæiske Kemikalieagentur (ECHA), og som kommer frem til den konklusion, at produkterne henhører under pos. 3822 i KN.
Den forelæggende ret har anført, at den deler Hauptzollamt Hannovers fortolkning, hvorefter de i hovedsagen omhandlede produkter ikke henhører under pos. 3822 i KN, for så vidt som det heri indeholdte begreb »reagensmid[del]« forudsætter en kemisk proces, hvorimod disse produkters funktion er baseret på en fysisk proces. Den forelæggende ret er imidlertid af den opfattelse, at fortolkningen af begrebet »reagensmid[del]« ikke er helt klar.
På denne baggrund har Finanzgericht Hamburg besluttet at udsætte sagen og forelægge Domstolen følgende præjudicielle spørgsmål:
»Skal begrebet »reagensmiddel«, der indgår i udtrykkene reagensmidler til diagnostisk brug og reagensmidler til laboratoriebrug i KN-pos. 3822, fortolkes således, at der skal være tale om en substans, der har til formål ved en kemisk reaktion på eller med et stof, der skal undersøges, at ændre dette kemisk, for at påvise en tilstand eller en egenskab ved dette stof?«
Om det præjudicielle spørgsmål
Indledningsvis bemærkes, at det fremgår af fast retspraksis, at det som led i den samarbejdsprocedure mellem de nationale retter og Domstolen, som er indført ved artikel 267 TEUF, tilkommer Domstolen at give den nationale ret et hensigtsmæssigt svar, som sætter den i stand til at afgøre den tvist, der verserer for den. Ud fra dette synspunkt påhviler det Domstolen i givet fald at omformulere de spørgsmål, der forelægges den (dom Lukoyl Neftohim Burgas, C‑330/13,
EU:C:2014:1757
, præmis 29 og den deri nævnte retspraksis).
I den foreliggende sag fremgår det af forelæggelsesafgørelsen, at den forelæggende ret med sit spørgsmål i virkeligheden er i tvivl om fortolkningen af pos. 3822 i KN med henblik på tariferingen af produkter, der har karakteristika som de i hovedsagen omhandlede produkters.
Det præjudicielle spørgsmål skal derfor anses for at vedrøre spørgsmålet om, hvorvidt KN-pos. 3822 om reagensmidler til diagnostisk brug og laboratoriebrug skal fortolkes således, at positionen omfatter temperaturindikatorer, såsom de i hovedsagen omhandlede produkter, der ved hjælp af en farveændring, som er resultatet af en forandring af rumfanget af de i produkterne indeholdte væsker, irreversibelt angiver, om en aktiveringstemperatur er blevet nået.
Det fremgår af fast retspraksis, at det følger af såvel retssikkerheds- som kontroltekniske hensyn, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte position i KN og i bestemmelserne til afsnit og kapitler. De forklarende bemærkninger, der for så vidt angår KN er udarbejdet af Europa-Kommissionen og for så vidt angår HS er udarbejdet af Verdenstoldorganisationen, indeholder vigtige, om end ikke retligt bindende, bidrag til fortolkningen af de forskellige toldpositioners rækkevidde (dom Sysmex Europe, C‑480/13,
EU:C:2014:2097
, præmis 29 og 30 og den deri nævnte retspraksis).
Det bemærkes desuden, at varens bestemmelse kan udgøre et objektivt kriterium ved tariferingen, såfremt varen og dens bestemmelse hænger uløseligt sammen, og denne sammenhæng kan påvises ud fra varens objektive karakteristika og egenskaber (dom Sysmex Europe,
EU:C:2014:2097
, præmis 31 og den deri nævnte retspraksis).
I den foreliggende sag er de i hovedsagen omhandlede produkter bestemt til at blive anvendt som temperaturindikatorer. Disse produkters funktion er efter at være blevet påklæbet varer, der er særdeles følsomme over for temperaturændringer, at angive, om disse varer er blevet udsat for en forud fastsat temperatur under deres transport eller lagring.
Det bemærkes, at de i hovedsagen omhandlede produkter hverken er udtrykkeligt omfattet af ordlyden af pos. 3822 i KN eller af ordlyden af bestemmelserne til sidstnævntes afsnit og kapitler. Ordlyden af pos. 3822 i KN omfatter således bl.a. »[r]eagensmidler på underlag, til diagnostisk brug eller laboratoriebrug, samt sammensatte reagensmidler til diagnostisk brug eller laboratoriebrug«.
Det fremgår af de forklarende bemærkninger til HS vedrørende pos. 3822, at positionen omfatter flere former for reagensmidler, nemlig reagensmidler til diagnostisk brug eller laboratoriebrug.
Hvad angår reagensmidler til diagnostisk brug fremgår det af disse bemærkninger, at reagensmidler til diagnostisk brug anvendes i bedømmelsen af fysiske, biofysiske eller biokemiske processer og tilstande hos mennesker og dyr, og at deres funktion er baseret på en målelig eller observerbar forandring i de biologiske eller kemiske stoffer, der danner reagensmidlerne (jf. i denne retning dom Sysmex Europe,
EU:C:2014:2097
, præmis 34).
I denne henseende bemærkes, at de i hovedsagen omhandlede produkter, henset til deres objektive karakteristika og egenskaber samt deres bestemmelse, ikke henhører under kategorien af reagensmidler til diagnostisk brug.
For det første fremgår det nemlig af den beskrivelse, som den forelæggende ret har foretaget, at disse produkter, selv om de kan anvendes til transporten eller lagringen af produkter af biologisk oprindelse, såsom blod, aldrig reagerer direkte eller indirekte med disse.
For det andet anvendes de i hovedsagen omhandlede produkter ikke til bedømmelsen af fysiske, biofysiske eller biokemiske processer og tilstande hos mennesker eller dyr. Produkterne er nemlig markører for den omgivende temperatur og medvirker ikke til bedømmelsen af sådanne processer eller tilstande.
For det tredje er de i hovedsagen omhandlede produkters funktion ikke baseret på en sådan forandring i de stoffer, der danner dem, som er resultatet af en reaktion med de produkter, som de er tiltænkt at blive anvendt med, og dette uanset arten af denne reaktion.
Henset til de ovenstående forhold henhører de i hovedsagen omhandlede produkter ikke under kategorien af reagensmidler til diagnostisk brug som omhandlet i pos. 3822 i KN.
Den samme konklusion finder anvendelse for så vidt angår reagensmidler til laboratoriebrug. De forklarende bemærkninger til HS vedrørende pos. 3822 gør det således ikke muligt at lægge til grund, at et reagensmiddel til laboratoriebrug, i modsætning til et reagensmiddel til diagnostisk brug, kan henhøre under denne position, uden at den førstnævntes funktion er baseret på en sådan forandring i de stoffer, der danner det, som er resultatet af en reaktion med de produkter, som det er tiltænkt at blive anvendt med.
Henset til ovenstående betragtninger skal det forelagte spørgsmål besvares med, at KN-pos. 3822 om reagensmidler til diagnostisk brug og laboratoriebrug skal fortolkes således, at positionen ikke omfatter temperaturindikatorer, såsom de i hovedsagen omhandlede produkter, der ved hjælp af en farveændring, som er resultatet af en forandring af rumfanget af de i produkterne indeholdte væsker, irreversibelt angiver, om en aktiveringstemperatur er blevet nået.
Sagens omkostninger
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.

På grundlag af disse præmisser kender Domstolen (Niende Afdeling) for ret:

Pos. 3822 i den kombinerede nomenklatur, som er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens forordning (EU) nr. 861/2010 af 5. oktober 2010, skal fortolkes således, at positionen ikke omfatter temperaturindikatorer, såsom de under navnene »WarmMark« og »ColdMark« markedsførte produkter, der ved hjælp af en farveændring, som er resultatet af en forandring af rumfanget af de i produkterne indeholdte væsker, irreversibelt angiver, om en højere eller lavere temperatur i forhold til en fastsat grænseværdi er nået.

Underskrifter
(
*1
) – Processprog: tysk.